La iniciativa #NoEstàsSola s'amplia als establiments d'oci nocturn de Gandia
15 juliol 2020

## La iniciativa #NoEstàsSola s'amplia als establiments d'oci nocturn de Gandia15 juliol 2020Última actualització: 14 juliol 2025

![](../gestion/img/_AO_2916-copia.jpg)  
  

Després de la bona acollida que ha tingut la primera part de la campanya **#NoEstàsSola**, iniciativa de l'Àrea d'Igualtat, Diversitat i Polítiques Inclusives de l'Ajuntament de Gandia destinada a la conscienciació ciutadana i la lluita contra la violència de gènere, hui ha estat presentada la segona part de la campanya que en aquest cas abasta als xiringuitos de la platja i locals d'oci nocturn.

La mesura ha estat presentada aquest matí per la regidora delegada de l'Àrea d'Igualtat, Juana Navarro i el regidor delegat de Turisme, Vicent Mascarell, en un dels xiringuitos de la platja que s'han adherit a la campanya.

D'aquesta manera es pretén donar visibilitat als recursos, oferir l'ajuda necessària i estar en constant col·laboració amb tots els àmbits possibles de la societat, especialment amb el sector d'oci nocturn i hostaler, perquè qualsevol víctima de violència de gènere puga comptar amb el suport i el coneixement dels recursos. A més els locals adherits a la campanya comptaran amb un protocol d'actuació per saber com poder contenir la situació fins a l'arribada dels cossos de seguretat de l'Estat i quina atenció necessita la víctima fins a l'arribada dels professionals especialitzats.

"_En aquesta ocasió, la campanya #NoestàsSola estarà present en els establiments d'oci nocturn de Gandia, en els quals podran trobar els cartells i adhesius en llocs visibles i accessibles dels locals, on apareixeran els principals telèfons i recursos existents per detectar i intervenir davant la violència de gènere_" va explicar Navarro qui ha destacat que en els cartells hi ha un codi QR, que redirigeix al web [http://igualtatgandia.org/wp-content/uploads/2020/07/CONSEJOS-OCIO-NOSTURNO-2.pdf](http://igualtatgandia.org/wp-content/uploads/2020/07/CONSEJOS-OCIO-NOSTURNO-2.pdf), on hi ha la informació detallada per a les dones, amb una sèrie de consells sobre com han d'actuar si presencien o pateixen un cas de violència masclista, així com els principals telèfons i recursos per a la intervenció immediata. "_A més, aquests consells es podran trobar en els accessos als banys, perquè de manera discreta puguen accedir a la informació_" va finalitzar l'edil.

Per la seua banda, el regidor de Turisme va agrair la col·laboració dels establiments d'oci. "_El sector turístic va demostrar durant els mesos de confinament tenir una gran responsabilitat i ara torna a demostrar que està de la banda de la ciutadania i que podem comptar amb això per combatre la violència masclista_".

[Twittear](https://twitter.com/share)